[Video] ‘Dit wys jou wat liefde vir ŉ hond kan doen’Dolly voor haar merkwaardige transformasie (Skermskoot uit die video) ŉ Video van die merkwaardige transformasie van ŉ rondloper-poedel is al meer as 1.6 miljoen keer op YouTube gekyk. Die nie-winsgewende organisasie Hope for Paws het ŉ oproep ontvang oor ŉ poedel wat dringend hulp benodig. Toe Eldad van Hope for Paws in Los Angeles, Kalifornië, en Sylva Kelegian van The Forgotten Dog-stigting by die poedel aankom, was sy in ŉ erge toestand en haar pels vol koeke. Hulle kon nie eers sien of dit ŉ reun of ŉ teef is nie. Dolly, soos die poedel later gedoop is, het egter vinnig reageer op Eldad se liefdevolle aanraking en sy is saam met hulle om versorg te word. Dolly se lewe het verander. Ná ŉ paar uur by die salon het sy soos ŉ splinternuwe brak gelyk en haar persoonlikheid het sommer verander. Sy is aangeneem danksy die Forgotten Dog-stigting. “Talle honde soos Dolly het net ŉ tweede kans nodig,” het Eldad gesê. “Dit is verstommend wat liefde aan ŉ hond kan doen – Dolly se sprankelende persoonlikheid het na vore gekom. Deel gerus hierdie video sodat mense kan sien hoe ŉ hond hanteer moet word.” Hope for Paws red honde en alle ander diere wat op die straat en in skuilings beland. Hulle versorg die diere in ŉ huis, sonder enige hokke, totdat die dier ŉ permanente huis kan vind. Die doel van die organisasie is om mense op te lei oor die belangrikheid van diere as metgeselle en om dieremishandeling te voorkom.